L'article 3.2 de la Llei 9/1993, de 30 de setembre, del patrimoni cultural català, disposa que les administracions públiques han de col·laborar perquè les competències respectives siguin exercides, en l'àmbit d'aquesta Llei, de la millor manera possible.
Arran de l'experiència positiva que ha suposat la creació del Consell del Patrimoni Cultural de Barcelona per la Carta municipal de Barcelona, aquest decret crea els consells locals del patrimoni cultural a les ciutats de Tarragona, Lleida, Girona i Tortosa, amb la conformitat prèvia dels ajuntaments respectius, com a espais de relació i col·laboració entre la Generalitat de Catalunya i l'Administració municipal en matèria de patrimoni cultural.
1.1 Es creen els consells locals del patrimoni cultural als municipis de Tarragona, Lleida, Girona i Tortosa.
1.2 Els consells locals del patrimoni cultural són òrgans de col·laboració, amb caràcter deliberant o consultiu, integrats paritàriament per representants de l'Administració de la Generalitat de Catalunya i de l'ajuntament corresponent.
1.3 Els consells són adscrits al departament de la Generalitat competent en matèria de cultura.
Els consells locals del patrimoni cultural tenen la composició següent:
a) La presidència, que és exercida pel conseller o consellera competent en matèria de cultura o, per delegació, pel director o directora general competent en matèria de patrimoni cultural.
b) La vicepresidència, que és exercida pel l'alcalde o alcaldessa del municipi corresponent o, per delegació, pel regidor o regidora competent en matèria de patrimoni cultural.
c) Deu vocalies, nomenades, cinc pel conseller o consellera competent en matèria de cultura i, cinc, per l'alcalde o alcaldessa del municipi corresponent.
d) La secretaria, amb veu però sense vot, que és exercida de manera rotatòria per períodes alterns de quatre anys per personal funcionari de cadascuna de les dues administracions, nomenada pels consells.
Els consells locals del patrimoni cultural tenen com a funció coordinar l'exercici de les competències de les administracions respectives sobre biblioteques amb fons rellevants, arxius, museus, arqueologia i patrimoni arquitectònic
Funcions de la presidència i la vicepresidència
4.1 Correspon a la presidència convocar les sessions dels consells, fixar l'ordre del dia i ordenar les sessions.
4.2 Correspon a la vicepresidència substituir la presidència en cas d'absència, vacant o malaltia.
5.1 Els consells locals del patrimoni cultural es reuneixen en sessió ordinària una vegada per semestre.
En sessió extraordinària, els consells es reuneixen sempre que la presidència ho consideri convenient i també sempre que ho sol·liciti la vicepresidència.
5.2 Els consells poden crear ponències per a la realització d'estudis o de propostes sobre temes o sectors específics.
Aquestes ponències han d'estar integrades paritàriament per representants de totes dues administracions, que poden coincidir o no amb els membres dels consells.
5.3 El suport administratiu i tècnic dels consells es du a terme rotatòriament per l'Administració de qui depèn la secretaria.
Convocatòria i règim de les sessions
6.1 La convocatòria dels consells locals del patrimoni cultural s'ha de fer per escrit i amb una antelació mínima de quatre dies.
6.2 Per a la constitució vàlida dels consells cal que hi assisteixi almenys una tercera part dels representants de cadascuna de les dues administracions.
6.3 Els acords dels consells s'han d'adoptar amb el vot favorable de la majoria dels assistents en representació de l'Administració de la Generalitat i de la majoria dels assistents en representació de l'ajuntament corresponent.
Barcelona, 19 de setembre de 2006